‘મોક્ષશીલ’ એ અમદાવાદના બિલ્વા દેસાઈનું સ્ટાર્ટઅપ છે. બિલ્વા ખૂદ એલ.જે. MBA કોલેજમાં રીસર્ચ ફેકલ્ટી છે અને થોડા સમય પહેલાં જ તેમણે આ સ્ટાર્ટઅપની જાહેરાત કરી છે. ‘મોક્ષશીલ’ એ એક એવું સ્ટાર્ટઅપ છે જેમાં કોઈ વ્યક્તિના મૃત્યું બાદ તેના અંતિમસંસ્કારથી લઈને મૃત્યુંના પ્રમાણપત્ર સુધીની બધી જ વ્યવસ્થા કરવામાં આવે છે. મોટા ભાગે આપણે તે જોતા અને અનુભવતા હોઈએ છીએ કે જયારે કોઈ પ્રિયજન કે પરિવારજનનું મૃત્યું થાય ત્યારે એક તો સમગ્ર પરિવાર દુઃખમાં હોય, સમજવા વિચારવાની કોઈ જ શક્તિ પણ ન રહી હોય તેવામાં પણ સ્મશાનને લગતી બધી વ્યવસ્થા થઇ કે નહીં, બ્રાહ્મણને બોલાવવાની ચિંતા, બેસણાની જાહેરાત આપવા જેવી કેટલીયે ચિંતા સવાર થઇ જાય. ત્યારે વ્યક્તિ સમજવા-વિચારવાની તમામ સૂઝબૂઝ પણ ગુમાવવી દે. પણ તેવામાં પરિવારજનો એકસાથે રહીને પરિસ્થિતિનો સામનો કરે અને એકબીજાને સંભાળે તે મહત્ત્વનું હોય. પણ આ બધા કામો અને વ્યવસ્થાઓના કારણે જે તે વ્યક્તિએ બધું દુઃખ ભૂલી કામમાં લાગી જવું પડે. પણ કોઈ પરિવારને આવી પરિસ્થિતિમાંથી પસાર ના થવું પડે તે આશયથી મોક્ષશીલની સ્થાપના કરવામાં આવી છે.